དེ་ཡང་ལས་འགུལ་སྐབས་སྤེལ་བའི་གསར་འགོད་གསལ་བསྒྲགས་ནང་བོད་ནང་རྒྱ་གཞུང་གི་སྲིད་ཇུས་ལ་ངོ་རྒོལ་གྱི་རྐྱེན་པས་གར་སོང་ཆ་མེད་དུ་གྱུར་པ་རྣམས་ཁྲིམས་མཐུན་རང་བཞིན་ལྟ་བུའི་གནས་སྟངས་སུ་ཡོད་པ་དེ་དག་མཚམས་འཇོག་བྱེད་དགོས།པཎ་ཆེན་དགེ་འདུན་ཆོས་ཀྱི་ཉི་མ་མཆོག་གར་སོང་ཆ་མེད་དུ་གྱུར་པའི་གནས་སྟངས་ལ་རྒྱ་ནག་གཞུང་གིས་རྒྱལ་སྤྱིའི་ཐོག་བརྡ་ལན་ཁ་གསལ་བྱེད་དགོས་པའི་འབོད་སྐུལ་ཞུ་བཞིན་ཡོད།རྒྱལ་སྤྱིའི་ཁྲིམས་ཐོག་ནས་བལྟས་ན་གར་སོང་ཆ་མེད་དུ་གྱུར་པ་ནི་གཞུང་གི་ལས་དོན་མི་སྣས་གང་ཟག་གང་རུང་ཞིག་འཇུ་བཟུང་བྱས་ཏེ།གང་ཟག་དེའི་གནས་བབ་དང་།ས་གནས་གང་དུ་ཡོད་མེད་ཁ་གསལ་མེད་པ་དང་།གང་ཟག་དེའི་རང་དབང་ལ་དོ་ཕོག་འགྲོ་བ་ཁས་ལེན་མི་བྱེད་པའི་དབང་གིས་ཁོ་ཚོའི་ཁྲིམས་ཐོག་གི་སྲུང་སྐྱོབ་མེད་པར་གྱུར་པ་ལ་ངོས་འཛིན་བྱེད་ཀྱི་ཡོད་ཅིང་།བོད་ནང་གི་བོད་མི་མང་པོ་ཞིག་ཀྱང་གནས་བབ་དེ་འདྲ་ཞིག་གི་འོག་གནས་ཡོད་ཅེས་དང་།རང་དབང་ཅན་གྱི་ལས་དོན་ཚོགས་ཆུང་ལྟ་བུ་ཞིག་ཆེད་བསྐྱོད་བྱས་ཏེ།གར་སོང་ཆ་མེད་ཐོག་ཞིབ་འཇུག་མ་བྱས་ཚེ་རྒྱ་གཞུང་གི་གླེང་ཕྱོགས་དེ་ང་ཚོས་ཡིད་རྟོན་འཕེར་བ་ཞིག་གཏན་ནས་མ་རེད།ཕྱི་ལོ་༢༠༡༣ལོའི་མཉམ་འབྲེལ་རྒྱལ་ཚོགས་ཀྱི་རྒྱལ་ཁབ་ཁག་གིས་དཔྱད་ཞིབ་བྱེད་སྐབས་རྒྱ་ནག་གཞུང་གིས་གར་སོང་ཆ་མེད་ཀྱི་སྐྱེ་བོ་སྲུང་སྐྱོབ་ཀྱི་ཆིངས་ཡིག་ལ་མིང་རྟགས་འགོད་པའི་དགོས་པ་མི་འདུག་ཅེས་གཡོལ་ཐབས་བྱས་ཡོད་རེད།རྒྱ་ནག་གཞུང་གིས་ཕྱི་ལོ་༢༠༡༢ལོར་བསྐྱར་བཅོས་བྱས་པའི་ཉེས་ཁྲིམས་དོན་ཚན་༧༣ནང་།ཉེན་རྟོག་པས་འདེམས་ཁ་བྱས་པའི་ས་གནས་གང་རུང་ཞིག་ལ་ཟླ་དྲུག་དོགས་སྲུང་བྱེད་པ་དེ་ཁྲིམས་མཐུན་ཡིན་ཞེས་འཁོད་ཡོད་པ་མ་ཟད།གལ་ཏེ་གང་ཟག་ཅིག་གི་ནག་ཉེས་རྒྱལ་ཁབ་ཀྱི་བདེ་འཇགས་དང་འཇིགས་སྐུལ་རིང་ལུགས།ལྐོག་ཟ་རུལ་སུངས་དང་འབྲེལ་བ་ཡོད་ཚེ་ཉེན་རྟོག་པས་གང་ཟག་དེེའི་གཉེན་ཉེ་སོགས་ཀྱིས་ཤེས་རྟོགས་མི་ཐུབ་པའི་ས་གནས་ཞིག་ལ་བཞག་ན་འགྲིག་གི་ཡོད་ཅེས་འཁོད་ཡོད་ཅེས་དང་།དེ་དག་ནི་རྒྱལ་སྤྱིའི་ཁྲིམས་དང་འགལ་བ་ཞིག་ཡིན་སྐོར་དང་།རྒྱ་ནག་ནི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་མི་ཞིག་ཡིན་པའི་ཆ་ནས་རྒྱལ་སྤྱིའི་འགྲོ་བ་མིའི་ཐོབ་ཐང་གི་གནས་བབས་སྲུང་སྐྱོབ་བྱ་རྒྱུའི་ཐད་གུས་བརྩི་ཞུ་རྒྱུ་ནི་གཡོལ་ཐབས་མེད་པའི་ལས་འགན་ཞིག་ཆགས་ཡོད་སྐོར་སོགས་འཁོད་འདུག